钦定古今图书集成/明伦汇编/官常典/第343卷 > 薛存诚
## 钦定古今图书集成/明伦汇编/官常典/第343卷 > 薛存诚

按《唐书》本传：“存诚，字资明，河中宝鼎人。中进士第，擢
累监察御史。元和初，讨刘辟，邮传事丛，诏以中人为
馆驿使，存诚以为害体甚，奏罢之。转殿中侍御史，累
迁给事中。琼林库广籍工徒，存诚曰：‘此奸人羼名以
避征役，不可许’。又神策军与咸阳尉袁儋不平，诬奏
之，儋被罚。二敕皆执不下，宪宗悦，遣使劳之，拜御史”
中丞。浮屠鉴虚者，自贞元中关通赂遗，倚宦竖为奸，
会坐于𬱖、杜黄裳家事，逮捕下狱。存诚穷劾之，得赃
数十万，当以大辟。权近更保救于帝，有诏释之，存诚
不听。明日，诏使诣台谕曰：“朕须此囚面诘，非赦也。”存
诚奏曰：“狱已具，陛下必欲召赦之，请先杀臣乃可；不
然，臣不敢奉诏。”鉴虚卒抵死。江西监军高重昌妄劾
信州刺史李位谋反，追付仗内诘状。存诚一日三表，
请付位御史台，及按，果无实。未几，复为给事中。会御
史中丞阙，帝谓宰相曰：“持宪无易存诚者。”乃复命之。
会暴卒。帝悼惜，赠刑部侍郎。存诚性和易，于人无所
不容，及当官，毅然不可夺。